arnastofnun/IGC-2024 huggingface dataset:
Þingræður haldnar á Alþingi Íslendinga



Mér hefur borist svo hljóðandi bréf: „Reykjavík, 14. des. 1979. Sverrir Hermannsson, 4. þm. Austurl., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að vegna forfalla 1. varamanns taki 2. varamaður Sjálfstfl. í Austurlandskjördæmi, Þráinn Jónsson framkvæmdastjóri, sæti á Alþingi í fjarveru minni. Þetta er yður herra forseti, hér með tilkynnt með ósk um að þér látið fara fram í sameinuðu þingi rannsókn á kjörbréfi varamanns. Sverrir Hermannsson, forseti Nd.“ Og hér hefur borist skeyti: „Vegna starfa minna get ég ekki tekið sæti mitt á Alþingi sem varamaður Sverris Hermannssonar nú. Virðingarfyllst, Tryggvi Gunnarsson, Miðbraut 7, Vopnafirði.“ Ég vil biðja kjörbréfanefnd að athuga kjörbréf Þráins Jónssonar sem hér liggur fyrir. Verður gefið fundarhlé í 8 mínútur, til fimmtán mínútur yfir tvö. - 



Herra forseti. Kjörbréfanefnd hefur haft til athugunar kjörbréf Þráins Jónssonar framkvæmdastjóra, Lagarfelli 3, Fellum, sem kemur nú til þings í stað Sverris Hermannssonar, 4. þm. Austurl., sem farinn er af landi brott. Þráinn Jónsson er 2. varaþm. Sjálfstfl. í Austurlandskjördæmi, en borist hefur símskeyti frá 1. varamanni, Tryggva Gunnarssyni, sem getur ekki tekið sæti á þingi vegna starfa sinna, eins og símskeytið ber með sér. Kjörbréfanefnd leggur til að kosning Þráins Jónssonar verði tekin gild og kjörbréfið samþykkt.
Þingræður haldnar á Alþingi Íslendinga



Herra forseti. Þetta er 4. mál. hv. Ed. og er þaðan komið, fjallar um að í fjárlagafrv. fyrir árið 1980 er gert ráð fyrir óbreyttri innheimtu gjalds á ferðalög til útlanda frá því sem verið hefur á árinu 1979. Gjald á ferðalög til útlanda á hins vegar samkv. gildandi ákvæðum í lögum nr. 121 frá 1978, um kjaramál, að falla úr gildi í árslok 1979. Ef tekjuáætlun fjárlagafrv. fyrir 1980 á að standast er því nauðsynlegt að leggja þetta frv. fram, þar sem gildandi ákvæði um gjald á ferðalög til útlanda er tímabundið. Samkv. frv. verður gjaldið óbreytt frá því sem verið hefur og gildir til ársloka 1980. Á árinu 1979 er gjaldið talið skila 1450 millj. kr. í ríkissjóð, en í fjárlagafrv. fyrir árið 1980 er gert ráð fyrir að tekjur af gjaldinu verði um 1900 millj. kr. - Það var líka gert ráð fyrir í fjárlagafrv. því, sem lagt var fram á hv. Alþ. í okt. s.l., að þetta gjald yrði innheimt. Ed. hefur engar aths. gert við frv. þetta og samþ. það óbreytt. Ég legg til að því verði vísað til 2. umr. og hv. fjh.- og viðskn.



Herra forseti. Ég mæli hér fyrir nál. heilbr.- og trn. um frv. um breyt. á lögum um almannatryggingar. N. hefur fjallað um frv., en um er að ræða að sjúkratryggingariðgjald verði lagt á með sama hætti og gert var á grundvelli ákvæða laga nr. 115/1978 á árinu 1979. Frv. er efnislega shlj. lögum nr. 115/1978 að öðru leyti en því sem leiðir af gildistöku nýrra laga um tekju- og eignarskatt, sbr. lög nr. 40/1978. N. mælir með samþykkt frv., en Matthías Bjarnason, Pétur Sigurðsson, Jósef H. Þorgeirsson og Guðrún Helgadóttir skrifa undir nál. með fyrirvara.



Herra forseti. Þetta eru miklir peningar, gjaldið heldur ógeðfellt, en það er vont að standa að því að rífa svona mikla peninga út úr almannatryggingakerfinu nú á síðustu stundu, og þrátt fyrir það, sem ég nefndi fyrst, segi ég já.
Þingræður haldnar á Alþingi Íslendinga



Herra forseti. Ég þakka hæstv. forseta og þessari hv. d. fyrir að fallast á að þetta mál verði tekið á dagskrá. Á árinu 1979 var lagt á og innheimt sjúkratryggingagjald, sem svo er nefnt, samkv. lögum nr. 1 15 frá 1978. Þótt gjald þetta beri nafn sjúkratrygginga rennur það beint og óskipt í ríkissjóð og er fært teknamegin á ríkisreikninginn. Á árinu 1980 er áætlað að gjald þetta nemi 6 milljörðum 950 millj. kr. eða ríflega 14% allra tekjuskatta ársins. Frv. það, sem hér er flutt, gerir ráð fyrir óbreyttri skattheimtu að þessu leyti frá því sem er á yfirstandandi ári. Það er efnislega shlj. lögum nr. 115 frá 1978, með þeim breytingum þó sem leiðir af gildistöku nýrra laga um tekju- og eignarskatt, nr. 40 frá 1978, svo og með hækkuðum skattleysismörkum hjá elli- og örorkulífeyrisþegum og hækkuðu skattþrepi. Þannig hækka skattleysismörk hjá elli- og örorkulífeyrisþegum um tæplega 45% og skattþrepið milli 1.5% gjalds og 2% gjalds hækkar um liðlega 30%, en þess ber að gæta í því sambandi, að nú er lagt á hjón sem tvo einstaklinga í samræmi við núgildandi skattalög. Herra forseti. Ég leyfi mér að leggja til að þessu frv. verði að lokinni þessari umr. vísað til 2. umr. og heilbr.- og trn. þessarar hv. d. Ég legg þunga áherslu á að það er nauðsynlegt með þetta mál eins og önnur skattamál að afgreiða það fyrir þinghlé.
Þingræður haldnar á Alþingi Íslendinga



Herra forseti. Utanrmn. hefur fjallað um till. til þál. um heimild fyrir ríkisstj. til þess að fullgilda viðskiptasamning EFTA-landanna og Spánar sem frá er greint á þskj. 2. Í nál. frá utanrmn. á þskj. 43 kemur fram að allir nm. mæla einróma með samþykkt þessarar þáltill. Ég tel svo einsætt að mæla skuli með samþykkt þessarar þáltill., að ég sé ekki ástæðu til að fjalla nánar um málið, enda hefur verið gerð grein fyrir því í aths. við þáltill. svo og í framsögu við fyrri umr. N. varð sammála um að mæla með samþykkt þáltill.
Þingræður haldnar á Alþingi Íslendinga



Herra forseti. Sjútvn. hv. deildar hefur tekið til athugunar frv. um breyt. á lögum um útflutningsgjald af sjávarafurðum og komist að þeirri niðurstöðu að leggja til að frv. verði samþykkt óbreytt.
Þingræður haldnar á Alþingi Íslendinga



Þar sem þetta er síðasti fundur í Nd. fyrir jólaleyfi leyfi ég mér að þakka öllum hv. þdm. gott samstarf og sérstakt umburðarlyndi í minn garð sem forseta. Einnig flyt ég skrifurum deildarinnar og 2. varaforseta svo og skrifstofustjóra Alþingis og öllu starfsfólki þingsins bestu þakkir fyrir vel unnin störf í þágu þessarar deildar. Ég óska hv. alþm. og starfsfólki þingsins gleðilegra jóla og góðs og farsæls komandi árs og ég vona sannarlega að við megum öll hittast heil til starfa á nýju ári.



Ég vil fyrir hönd þdm. þakka forseta fyrir hlýleg orð og góðar kveðjur okkur til handa. Kjörinn forseti deildarinnar er fjarstaddur, en 1. varaforseti hefur einkum gegnt störfum í hans stað. Ég vil þakka honum fyrir ágæta fundarstjórn og óska honum og fjölskyldu hans gleðilegra jóla. Ég vænti þess, að við hittumst öll heil á húfi að loknu jólaleyfi, og bið hv. þm. að rísa úr sætum og taka undir orð mín. - Dm. risu úr sætum.



Ég vil þakka hv. 4. þm. Norðurl. v. fyrir hlý orð og góðar óskir í minn garð og fjölskyldu minnar og öllum hv. þdm. fyrir að taka undir þær óskir. Ég endurtek: Gleðileg jól. - Fundinum er slitið.
Þingræður haldnar á Alþingi Íslendinga



Nú verður gert hlé á fundum Alþingis um sinn. Forsetar hafa ákveðið að þetta fundarhlé verði til 8. jan. n.k., nema nauðsyn beri til að kveðja til funda fyrr. Ég óska hv. alþm. gleðilegra jóla og farsæls komandi árs. Ég þakka hæstv. ráðh., alþm. og starfsliði þingsins ánægjulegt samstarf á árinu. Ég óska utanbæjarþingmönnum farsællar heimferðar og góðrar heimkomu og vona að við megum öll hittast heil þegar fundir þingsins hefjast á ný eftir nýárið.



Herra forseti. Í nafni alþm. þakka ég hæstv. forseta Sþ. hlý orð og góðar óskir í garð okkar þm. Fyrir hönd okkar þm. þakka ég hæstv. forseta réttláta og góða fundarstjórn og samstarf allt við þm., um leið og ég óska honum og fjölskyldu hans gleðilegrar jólahátíðar og farsældar á komandi ári. Ég bið þm. að taka undir þessi orð mín með því að rísa úr sætum. Þm. risu úr sætum.



Ég þakka hv. 3. þm. Reykn. fyrir hlýjar óskir í minn garð og fjölskyldu minnar og hv. alþm. fyrir að taka undir þær óskir. Ég endurtek svo árnaðaróskir mínar til þingheims. - Fundinum er slitið.
Þingræður haldnar á Alþingi Íslendinga



Herra forseti. Sjútvn. hefur komið saman og fjallað um frv. til l. um breyt. á lögum um útflutningsgjald af sjávarafurðum, nr. 5 13. febr. 1976. N. mælir einróma með því, að þetta frv. verði samþ., og er nál. undirritað af Stefáni Guðmundssyni, Geir Gunnarssyni, Guðmundi Karlssyni, Agli Jónssyni, Lárusi Jónssyni, Guðmundi Bjarnasyni og Karli Steinari Guðnasyni.
Þingræður haldnar á Alþingi Íslendinga



Þar sem ég tel sennilegast að þetta verði síðasti fundur þd. fyrir þinghlé, jólaleyfi, vil ég leyfa mér að þakka hv. þdm. fyrir góða samvinnu þessa daga sem við höfum unað hér saman. Ég óska hv. þdm. gleðilegrar jólahátíðar og farsæls komandi árs. Ég flyt sömu óskir til skrifstofustjóra Alþingis og til starfsfólks þess alls. Utanbæjarmönnum óska ég góðrar heimferðar og ánægjulegrar heimkomu og vænti þess, að við hittumst öll heil á næsta ári.



Ég vil leyfa mér að þakka forseta fyrir hlý orð og góðar óskir í garð okkar þdm. Ég vil enn fremur þakka honum fyrir gott samstarf og góða fundarstjórn á þeim stutta tíma, sem af er þingtímans, og vænti að svo muni áfram verða. Ég vil jafnframt óska honum og fjölskyldu hans gleðilegra jóla og góðs og farsæls nýs árs og læt í ljós þá von, að við megum sjá hann heilan og glaðan að jólaleyfi loknu. Ég veit að ég mæli þessi orð fyrir munn allra hv. þdm., en vil biðja þá að taka undir þau með því að risa úr sætum. - Þm. risu úr sætum.



Ég þakka hv. 5. þm. Reykv. fyrir hans hlýju orð og góðar óskir í minn garð og fjölskyldu minnar og einnig hv. þdm. fyrir að taka undir orð hans. - Fundi er slitið.
Þingræður haldnar á Alþingi Íslendinga



Borist hefur eftirfarandi bréf: „Reykjavík, 10. jan. 1980. Ingólfur Guðnason, 5. þm. Norðurl. v., hefur í dag ritað mér á þessa leið: „Þar sem ég undirritaður get ekki vegna sérstakra anna sótt þingfundi næstu tvær vikur óska ég eftir að 1. varamaður Framsfl. í Norðurlandskjördæmi vestra, Bogi Sigurbjörnsson skattendurskoðandi á Siglufirði, taki sæti mitt á Alþingi þann tíma sem ég verð fjarverandi.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Sverrir Hermannsson, forseti Nd.“ Ég vil biðja kjörbréfanefnd að taka þetta til athugunar og verður gefið fundarhlé í 8 mínútur. - Fundarhlé.



Herra forseti. Kjörbréfanefnd hefur komið saman á fund og athugað kjörbréf Boga Sigurbjörnssonar skattendurskoðanda á Siglufirði, en hann er 1. varaþm. Framsfl. í Norðurlandskjördæmi vestra. Eins og fram kom í bréfi, sem rétt áðan var lesið af forsetastóli, óskar Ingólfur Guðnason, 5. þm. Norðurl. v., eftir því, að Bogi Sigurbjörnsson taki sæti sitt á Alþingi fyrst um sinn, þar sem hann getur ekki sótt þingfundi vegna sérstakra anna. Kjörbréfanefnd hefur ekki fundið neitt athugavert við kjörbréf Boga Sigurbjörnssonar og leggur einróma til að kosningin verði tekin gild og kjörbréfið samþykkt.



Bogi Sigurbjörnsson hefur undirritað eiðstaf og býð ég hann velkominn til starfa hér á Alþingi.
Þingræður haldnar á Alþingi Íslendinga



Herra forseti. Frv. það, sem hér er til umr., fjallar um vátryggingarfjárhæðir ökutækja. Þær fjárhæðir voru síðast ákveðnar á árinu 1978 og nema nú 24 millj. kr. fyrir bifreiðar og 12 millj. kr. fyrir önnur vátryggingarskyld ökutæki, auk 1200 þús. kr. fyrir hvern farþega sem ökutæki má flytja umfram tíu. Vátryggingum ökutækja er ætlað að tryggja, að því leyti sem vátryggingarfjárhæð hrekkur til, greiðstu á bótakröfum sem falla kunna á þann sem ábyrgð ber á tjóni samkv. umferðarlögum eða almennum skaðabótareglum. Nauðsynlegt er að fjárhæðir þessar fylgi verðlagsþróun í landinu. Er nú svo komið að þær fjárhæðir, sem lögboðnar eru, veita eigi lengur þá vernd sem ætlast verður til þegar um meiri háttar tjón er að ræða. Á vernd þessi bæði við að því er varðar þann sem fyrir tjóni verður, þ.e. að hann fái bætur greiddar, og einnig að því er varðar þann sem ábyrgðina ber. Til að auka þetta fjárhagslega öryggi er nauðsynlegt að hækka vátryggingarfjárhæðirnar. Er með frv. þessu lagt til að vátryggingarfjárhæðin verði hækkuð verulega og verði almennt 180 millj. kr., þó svo að hún verði 360 millj. kr. að því er varðar ökutæki sem flytja mega fleiri farþega en tíu. Hér er vissulega um mikla hækkun að ræða. Það ber hins vegar að hafa í huga, að þegar tjón er gert upp er að jafnaði miðað við verðlag á tjónsuppgjörsdegi, en vátryggingarfjárhæðin helst óbreytt. Í því breytilega verðlagi, sem við nú búum við, er nauðsynlegt að þessi sjónarmið séu höfð í huga. Til álita gæti verið að taka upp ótakmarkaða vátryggingu, svo sem sums staðar tíðkast erlendis, en eigi hefur þótt rétt að mæla með því að sinni a.m.k. Rétt er þó að geta þess, að Tryggingaeftirlitið lagði á síðasta ári til að vátryggingarfjárhæðin yrði hærri en hér er lagt til, eða 240 millj. kr. atmennt, en tryggingafélögin töldu þá ekki rétt að fara hærra en í 120 millj. kr. Auk þess sem frv. felur í sér breytingar á vátryggingarfjárhæðum er í því lagt til að eigin áhætta, sú sem boðin er í umferðarlögum, hækki úr 24 þús. kr. vegna tjóns af völdum bifreiðar og 12 þús. kr. vegna annarra ökutækja. Er í frv. lagt til að fjárhæðir verði 36 þús. kr. Hækkun vátryggingarfjárhæðar leiðir að öðru jöfnu til hærri vátryggingariðgjalda. Þegar um svo almenna vátryggingu er að ræða sem bifreiðatryggingarnar eru er hækkunarþörfin talin mjög lítil. Hefur verið áætlað að t.d. áhættan á bilinu milli 120 og 240 millj. kr. fyrir Tryggingastofnunina í heild sé innan við 1%. Hins vegar er augljós hækkunarþörf vegna almennra verðlagsbreytinga, en á móti henni kemur hækkun eigin áhættu. Nánari upplýsingar um iðgjaldaþörf liggja ekki fyrir eins og er, en þau mál munu án efa skýrast fljótlega. Nýtt vátryggingatímabil hefst 1. mars næstkomandi og fyrir þann tíma þurfa vátryggingafélögin að leggja fram iðgjaldaskrá. Gerir frv. og ráð fyrir gildistöku þann dag. Herra forseti. Ég vil svo leyfa mér að leggja til að þessu máli verði vísað til hv. allshn. og 2. umr.
Þingræður haldnar á Alþingi Íslendinga



Herra forseti. N. gekk fljótt til verks og boðaði á sinn fund Jón G. Tómasson, formann Sambands ísl. sveitarfélaga. Rakti hann meðferð sína og sambandsins á óskum um hlutfall fyrirframgreiðslu. Var það mat hans að sú upphæð, sem tilgreind er í 4. gr. frv., 70% eigi að nægja flestum sveitarfélögum, þótt einstaka sveitarfélög hefðu talið þörf á að upphæðin væri nokkru hærri. Miðað við þá útreikninga, sem lagðir eru til grundvallar, var ekki gerlegt að hans dómi að fara með upphæðina miklu hærra en hér er tilgreint. Í ljósi þeirra upplýsinga, sem fram komu hjá Jóni G. Tómassyni, formanni Sambands ísl. sveitarfélaga, telur n. því ekki rétt að leggja til breytingu á 4. gr. frv. Jafnframt er n. þeirrar skoðunar, eftir að hafa kynnt sér bæði þá siðvenju sem hefur tíðkast, lög um innheimtu sveitarfélaga og enn fremur vilja hæstv. fjmrh., að það ákvæði í 3. gr. frv. sem var gert að umræðuefni af hv. þm. Lárusi Jónssyni, að dráttarvaxtagreiðsla kynni e. t. v. að ná eingöngu til ríkissjóðs, sé afdráttarlaust, það sé tvímælalaust bæði samkv. lögum, vilja fjmrh. og siðvenju að sveitarfélögin fái einnig sinn hlut hér af. Varðandi þá aths., sem hv. þm. Ólafur Jóhannesson flutti varðandi 3. gr., hvað séu gjöld samkv, lögum þessum, þá má vissulega spyrja hvað hér sé við átt samkv. orðanna hljóðan. Við erum samt sem áður þeirrar skoðunar, að með sérstöku tilliti til þeirra umræðna, sem fram hafa farið hér í þinginu um þetta frv. og aðdraganda þess, eigi í reynd að vera ljóst, hvað hér sé átt við, og einnig með tilvísun til 1. gr. frv. Við teljum þess vegna ekki ástæðu til að breyta 3. gr., með sérstöku tilliti til þess að það mundi tefja afgreiðslu málsins hér á þingi fram yfir helgi. Í ljósi allra þessara atriða og einnig þess til viðbótar, þó að það hafi ekki verið rætt sérstaklega í n., en það er þá mín persónulega skoðun, að þeir efahyggjumenn, sem eru sjálfsagt margir til í þinginu um fjárhagsstöðu ríkissjóðs um þessar mundir, eigi e.t.v. að fá að hafa vaðið aðeins fyrir neðan sig samkv. dómi hæstv. fjmrh. og fjmrn. varðandi 65% regluna, þá taldi n. ekki rétt að flytja brtt. um það atriði. Á þessum grundvelli, sem sjálfsagt mætti hafa mörg fleiri orð um, leggur n. til á þskj. 100 að frv. verði samþykkt óbreytt.
Þingræður haldnar á Alþingi Íslendinga



Herra forseti. Frv. það, sem hér liggur fyrir hv. þd. um breytingu á lögum varðandi meðferð, skoðun og mat á sláturafurðum, er einungis endurnýjun á frv. eða lögum, sem hafa verið endurnýjuð frá ári til árs nú undanfarin ár, og stafar af því að þó að töluvert hafi áunnist um endurbyggingu sláturhúsa svo að þau verði í góðu lagi, þá hefur sú uppbygging þó ekki gengið hraðar en svo, að enn má búast við að þurfi að slátra í ólöggiltum sláturhúsum, en þó þannig að það verði ekki framkvæmt nema yfirdýralæknir og héraðsdýralæknar fjalli um þau mál og leyfi. Er því talið nauðsynlegt að fá að framlengja heimild ráðh. til að leyfa slátrun í slíkum sláturhúsum, og um það fjallar það frv. sem ég mæli hér fyrir. Ég hygg að þetta liggi öllum það ljóst fyrir, að um það þurfi ekki mörg orð að hafa, og leyfi mér að æskja þess, að málið verði að lokinni umr. látið ganga til hv. landbn. til skoðunar.

ATKVGR. Frv. vísað til 2. umr. með 12 shlj. atkv. og til heilbr.- og trn. með 12 shlj. atkv.
Þingræður haldnar á Alþingi Íslendinga



Herra forseti. Ég þarf ekki að hafa mörg orð um það frv. til l. sem hér liggur fyrir deildinni. Ég trúi að hv. þm. deildarinnar sé þetta mál það kunnugt. Staða málsins er sú, að fiskverðsákvörðun getur legið fyrir á grundvelli þeirra lagafrv., sem nú hafa verið til umfjöllunar í þinginu, og þ. á m. á grundvelli þess frv. sem hér er lagt til að verði að lögum. Samkv. því er gert ráð fyrir að olíugjald lækki úr 9% í 5% . Um þetta mál virðist geta orðið samstaða allra aðila í yfirnefnd Verðlagsráðs sjávarútvegsins. Ég vil einungis geta þess, að þegar seinast var tekin ákvörðun um verð á gasolíu var við það miðað að fobverð gasolíu væri 328.83 dollarar, en skráð verð í des. hefur verið á bilinu 350–360 dollarar, eða um það bil 30 dollurum hærra, og svipað hefur gilt um janúarmánuð. Menn mega því eiga von á að gasolíuverðið hækki um kannske 7–9% ef marka má þessar tölur. Hækkun olíu til fiskiskipa um 7% þýðir um 1.5 milljarða á ársgrundvelli. Að lokum vil ég benda sérstaklega á það vegna misskilnings sem gætir víða í þjóðfélaginu, að hér er alls ekki um neins konar olíustyrk að ræða. Hér er í rauninni um það að ræða að sjómenn hafa gengist undir það með tilliti til þess að kaup þeirra eigi ekki að hækka með hækkandi olíuverði, að fram hjá skiptum verði tekinn hluti af hinu eiginlega fiskverði sem fiskvinnslan greiðir, sá hluti sem nefndur er olíugjald. Ég ítreka, að um þetta mál lítur út fyrir að verða samstaða í Verðlagsráði sjávarútvegsins, og legg áherslu á að það geti hlotið sem skjótasta afgreiðslu. Von mín er sú, að hv. d. sjái sér fært að ljúka þessu máli í kvöld. Ég legg til að málinu verði vísað til 2. umr. og sjútvn.
Þingræður haldnar á Alþingi Íslendinga



Herra forseti. Sjútvn. hefur fjallað um þetta mál á fundi sínum og eins og menn hafa auðvitað tekið eftir var tíminn naumur þannig að um málið hefur ekki farið fram ítarleg umr. í n. á þeim fundi. Hins vegar var málið rætt áður en það kom til n. og fyrir hagkvæmni sakir í morgun, þegar hin sjávarútvegsmálin voru rædd, þau sem voru afgreidd í dag, þannig að málið hefur fengið skárri meðferð en tími sá, sem við vitum að fór í síðasta fund, gæti bent til. Það er ævinlega afar óæskilegt að taka fram hjá skiptum eitthvað af verðmæti aflans. En ástandið varð óeðlilegt þegar olía hækkaði svo mjög sem við vitum að gerðist hér, og sjómenn sættu sig við að olíugjaldið yrði tekið fram hjá skiptum. En nú er lagt til að olíugjaldið verði lækkað úr 9% í 5%. Þá fagna sjómenn auðvitað þeim hluta sem þeir fá nú til skipta, en að sama skapi gæti ég trúað að þeir menn væru óánægðir sem þurfa að gera út á togveiðar með þessari dýru olíu með mun lægra olíugjaldi. Það er nefnilega segin saga að dauði eins er annars brauð í þessu efni. Það hefur einnig verið bent á að olíugjaldið kemur ákaflega misjafnlega niður vegna mismunandi aðstöðu á mörgum sviðum hjá flotanum. N. hefur orðið sammála um að samþykkja þetta olíugjald og leggur til að frv. verði samþ. óbreytt. Tveir hv. nm. voru fjarstaddir afgreiðslu málsins, þeir hv. þm. Karvel Pálmason og hv. þm. Halldór Blöndal.
Þingræður haldnar á Alþingi Íslendinga



Forseti. Sjútvn. Ed. hefur komið saman og fjallað um frv. til l. um tímabundið olíugjald til fiskiskipa, 79. mál. N. hefur rætt þetta frv. á fundi sínum og leggur til að það verði samþ. án breytinga. Undir það skrifa allir nm. sjútvn. - Stefán Jónsson skrifar undir með fyrirvara, en hann sat fund nefndarinnar í forföllum Geirs Gunnarssonar.
Þingræður haldnar á Alþingi Íslendinga



Herra forseti. Það frv., sem hér liggur fyrir, er hluti af stærri heild, nefnilega um breytingu á lögum um Aflatryggingasjóð sjávarútvegsins, en frv. liggur fyrir um það samkv. næsta dagskrárlið. Meginefni beggja þessara frv. er í fyrsta lagi að greiða fyrir ákvörðun fiskverðs, sem er nú um það bil að fæðast, og það liggur ljóst fyrir að á grundvelli þeirra frv. til l., sem hér eru til meðferðar, og þess frv. til l., sem var til meðferðar áðan, mun unnt að ganga frá fiskverði. Í annan stað er þess að geta, að hér er um að ræða nýmæli af því tagi að aflajöfnunarbótum eða verðuppbótum á vannýttum tegundum er komið í fastan sérgreindan farveg og séð til þess að sérstök deild, sem stofnuð er innan Aflatryggingasjóðs, hafi tekjur til að standa undir væntanlegum bótum af þessu tagi. Þá er gert ráð fyrir sérstöku framlagi til úreldingarstyrkja sem munu renna til aldurslagasjóðs og vera þar til úthlutunar eftir reglum sem sjútvrn. setur. Enn er það, að útflutningsgjald af sjávarafurðum mun samkv. frv. um útflutningsgjald af sjávarafurðum lækka úr 6% samkv. gildandi lögum í 5.5%, en á s.l. ári var það reyndar 5% samkv. sérstökum lögum. Það er skoðun þeirra aðila, sem um þessi mál hafa fjallað, og þá sérstaklega nefndar, sem ég skipaði til þess að líta á hlutverk Aflatryggingasjóðs, að hér sé um skynsamlega breytingu að ræða, og hefur nefndin öll orðið sammála um að mæla með því að frv. verði bæði samþykkt. Inn í frv. um Aflatryggingasjóð eru teknar breytingar, sem áður hafa verið samþykktar í lögum, þannig að lögin um Aflatryggingasjóð liggja þá fyrir með heildstæðum hætti eins og búningur þeirra er hér. Ég trúi að hv. þm. í d. hafi haft tækifæri til að athuga þau frv., sem hér liggja fyrir, og þekki þess vegna efni þeirra allvel og því sé ástæðulaust að fjölyrða mjög um þetta efni, enda skýra bæði frv. sig mjög vel með aths. sem þeim fylgja. Ég vil vænta þess, að d. geti haft skjóta afgreiðstu á þessum málum. Ég legg til, að frv. til l. um breyt. á lögum um útflutningsgjald af sjávarafurðum verði vísað til 2. umr. og n., og vænti þess, að unnt verði að ljúka afgreiðslu þessara mála í kvöld.



Herra forseti. Ég vísa til ræðu minnar áðan, undir seinasta dagskrárlið, varðandi framsögu með þessu frv. um breyt. á lögum um Aflatryggingasjóð sjávarútvegsins. Ég legg til að því verði enn fremur vísað til 2. umr. og sjútvn. og fái skjóta afgreiðslu í deildinni.
Þingræður haldnar á Alþingi Íslendinga



Forseti. Nefndin hefur fjallað um frv. til l. um breyt. á lögum um útflutningsgjald af sjávarafurðum, nr. 5 13. febr. 1976. N. leggur til að það verði samþ. eins og það hefur verið afgreitt frá Nd. Geir Gunnarsson var fjarverandi afgreiðsluna, en undir nál. skrifa Stefán Guðmundsson, Lárus Jónsson, Egill Jónsson, Karl Steinar Guðnason, Guðmundur Karlsson og Guðmundur Bjarnason.



Herra forseti. Sjútvn. hefur fjallað um frv. til l. um breyt. á lögum nr. 80 16. sept. 1971, með áorðnum breytingum, um Aflatryggingasjóð sjávarútvegsins. N. hefur rætt þetta frv. og er sammála um að það verði samþ. eins og það hefur komið til hv. Ed. frá Nd. Það á sama við og um fyrra frv., að Geir Gunnarsson var fjarverandi. Aðrir, sem rita undir nál., eru Stefán Guðmundsson, Lárus Jónsson, Egill Jónsson, Guðmundur Karlsson, Guðmundur Bjarnason og Karl Steinar Guðnason.